b'\n_START_ARTICLE_\nKama (\xc5\xbeivotinja)\n_START_SECTION_\nOpis\n_START_PARAGRAPH_\nOva lisica ima crno do srebrno-sivo krzno s laganim \xc5\xbeu\xc4\x87kastim odsjajem na bokovima i trbu\xc5\xa1noj strani. Vrh repa je uvijek crn. Od vrha nju\xc5\xa1ke do po\xc4\x8detka repa je duga\xc4\x8dka od 45 do 61 cm, rep joj je dug 30-40 cm. U ramenima je visoka 28-33 cm a te\xc5\xbei izme\xc4\x91u 3,6 do 5 kg.\n_START_SECTION_\n\xc5\xbdivotni prostor\n_START_PARAGRAPH_\nKama lisica \xc5\xbeivi u jo\xc5\xbenoj Africi, od Zimbabvea do Angole. Zadr\xc5\xbeava se prete\xc5\xbeno na prostorima otvorene savane i polupustinja.\n_START_SECTION_\nNa\xc4\x8din \xc5\xbeivota\n_START_PARAGRAPH_\nTo je \xc5\xbeivotinja koja je aktivna prete\xc5\xbeno no\xc4\x87u. Lovi u savanama i stepama, naj\xc4\x8de\xc5\xa1\xc4\x87e pojedina\xc4\x8dno, ali ju se u lova\xc4\x8dkim pohodima mo\xc5\xbee sresti i u paru. Kao ve\xc4\x87ina lisica, i ova je sve\xc5\xbeder. Hrani se malim sisavcima, gmazovima i strvinom, te vo\xc4\x87em i kukcima._NEWLINE_Kama postaje spolno zrela s devet mjeseci, a \xc5\xbeivotni vijek joj iznosi 10 godina.'